Il-petizzjoni għal referendum fuq l-immigrazzjoni illegali taqbeż il-41,000 firma
Imtella' Awwissu 23, 2020 - Aġġornata 24 Ta' Awwissu, 2020 10:16am Fl-aħħar ħames ġimgħat, petizzjoni mill-grupp Malta tal-Maltin waslet biex sal-lum inġabru iżjed minn 41,000 firma bil-għan li jsir referendum dwar jekk il-Maltin jaqblux li pajjiżna jibqa' jaċċetta l-immigranti illegali u jekk Malta għandhiex iżżomm il-portijiet tagħha magħluqa fi żmien ta' theddid għas-saħħa pubblika. TVM tkellem mal-espert tal-Kostituzzjoni, il-Professur Ian Refalo, li qal li referendum bħal dan jista' jkun biss konsultattiv, u għalhekk fl-aħħar mill-aħħar hija fid-diskrezzjoni tal-Gvern jekk isejjaħx referendum jew le. Sostna iżda li ammont kbir ta' firem f'petizzjoni għandu effett politiku qawwi għax juri lill-Gvern xi jrid il-poplu. Il-grupp Malta tal-Maltin twaqqaf fis-26 t'April li għadda, filwaqt li l-petizzjoni 'Malta żgħira wisq biex taċċetta iżjed immigranti illegali' tnediet fil-15 ta' Lulju. Fi żmien ħames ġimgħat din il-petizzjoni qabżet il-41,000 firma, li mistennija jiżdiedu sakemm tagħlaq madwar 3 ġimgħat oħra. Il-moħħ wara din il-petizzjoni, is-Sur John Aquilina, qal li l-għan huwa li jsir referendum abrogattiv li jsaqsi lill-Maltin jekk jaqblux li Malta tibqa' taċċetta l-immigranti illegali u jekk għandhiex iżżomm il-portijiet tagħha magħluqin fi żmien ta' theddid għas-saħħa pubblika. "Għalkemm Malta hi marbuta b'obbligi internazzjonali hemm ukoll kemm tiflaħ Malta. Allura aħna qegħdin nitolbu lill-Parlament, mhux lill-Gvern, lill-Parlament Malti, isir ir-referendum biex l-ewwelnett nibdew naraw hux veru l-poplu mweġġa'. Imbagħad skont id-deċiżjoni tal-poplu nippretendi li l-parlament Malti jirrispetta l-poplu Malti, isejjaħ referendum mill-iktar fis possibbli u nibdew minn hemmhekk u hemm x'wieħed jiddiskuti mal-UE fuq il-liġijiet internazzjonali." L-espert tal-Kostituzzjoni, il-Professur Ian Refalo, qal li kulħadd intitolat jagħmel petizzjoni fil-Parlament u iżjed ma jkun hemm nies li jitolbu l-Parlament jieħu xi azzjoni, iżjed din ikun fiha piż. Spjega li petizzjoni ma torbotx lill-Gvern jieħu azzjoni partikolari għax fl-aħħar mill-aħħar huwa l-Gvern li jiddeċiedi jagħmilx referendum. Il-Professur Ian Refalo qal li referendum bħalma qed jissejjaħ minn Malta tal-Maltin ma jistax ikun abrogattiv. "Il-liġi jagħmilha l-Parlament u mhux il-poplu għax il-Parlament huwa delegat mill-poplu, rappreżentat mill-poplu biex jagħmel il-liġi. Il-Parlament għamel liġi li jekk liġi li għamel il-Parlament jew regolament li għamel il-Ministru ma jogħġbux jista' jabbrogah permezz ta' referendum. Dak insejjħulu referendum abbrogattiv….Bħalma kien ir-referendum tal-kaċċa li kien abrogattiv biex jabbrogaw ċertu regolamenti." Il-Professur Refalo sostna iżda li l-ammont qawwi ta' firem f'petizzjoni għandu piż politiku qawwi. "Ċertament il-petizzjoni ma titlobx li jsir referendum leġislattiv. Lanqas tista' titlob, anke kieku talbet li jsir referenudm abrogattiv, jibqa' a diskrezzjoni tal-Gvern li jrid iżommu jew le. Mhemm xejn li jżomm lill-Gvern li jagħmel referendum…. Iżjed ma jkollok firem iżjed l-effett politiku jkun kbir għax l-effett ta' petizzjoni hija politika fis-sens li jurik l-poplu xi jrid." Il-Professur Ian Refalo qal li l-idea tal-poplu ma torbotx lill-Gvern, imma hi indikattiva ħafna. Fl-aħħar 62 sena f'Malta saru 5 referenda, 4 konsultattivi u 1 abbrogattiv.